Наврузбегов Эседуллагь Сеферуллагьан хва

Наврузбегов Эседуллагь Сеферуллагьан хва — тӀвар-ван авай лезги режиссер, драматург ва кхьираг. Дагъустан Республикадин халкьдин артист.

1942 йисан 25 январдиз СтӀал Сулейманан райондин Векьелрин хуьре дидедиз хьана. ЦӀуд класс куьтягьна, армияда къуллугъна, культпросветучилище, Москвада МГИК ва режиссервилин кьилин курсар куьтягьна, ГИТИС-дин аспирантурада кӀелна. 1974 йисалай эгечӀна Лезги ва Урус (Котлас ш., Архангельск вилаят) театрра режиссер яз кӀвалахна. Гуьгъуьнлайни муздрамтеатрдин харусенятдин регьбервилин везифа тамамарна.

Э. Наврузбегов режиссер, драматург ва театровед я. Режиссер яз ада пудкъадалай виниз тамашаяр сегьнеламишнава. Драматург яз ада цӀудалай виниз пьесаяр кхьена, кьве ктаб — "Шарвили" (1994) ва "Тарихдин драмаяр" (2001) чапдай акъуднава, театровед яз адан урусдал кьве ктаб "Театр, рожденный в горах" (1990) ва "Лезгинский театр" (1994) акъатнава. Ам ДР-дин лайихлу артист (1992), ДР-дин Гьукуматдин премиядин лауреат (1994), ДР-дин халкьдин артист (1996), УФ-дин лайихлу артист (2001), УФ-дин кхьирагрин садвалдин член я.

Эдебият
 Гьаким Къурбан «Лезги зарияр».

Категория:Лезги драматургар
Категория:Лезги кхьирагар
Категория:Лезги режиссёрар